DA-LPW in VS eis R1 m. van ANC-jeugliga en ander | Netwerk24
Deur Mike Van Rooyen 13 Augustus 2019 22:23
Daar is vir hom as politikus geen groter belediging as om as 'n rassis uitgebeeld te word nie, het dr. Roy Jankielsohn, leier van die DA in die Vrystaatse wetgewer, Dinsdag in die Vrystaatse hooggeregshof getuig.
Hy eis R1 miljoen van drie senior ANC-lede – Thabo Meeko, 'n lid van die wetgewer en provinsiale woordvoerder van die party, Reagan Booysen, Vrystaatse sekretaris van die jeugliga, en Sello Pietersen, provinsiale woordvoerder van die liga – asook en die ANC-jeugliga omdat hulle hom glo belaster het.
Dr. Roy Jankielsohn Foto: Felix Dlangamandla
Jankielsohn het voor regter Johann Daffue getuig Booysen en Pietersen het op 5 Oktober 2017 'n verklaring uitgereik nadat hy in die wetgewer kritiek gelewer het op 'n eredoktorsgraad wat die Bahcesehir-universiteit (BAU) in Turkye aan die destydse premier, Ace Magashule, toegeken het.
Meeko het hul verklaring ook op Facebook geplaas. Daarin word na Jankielsohn as 'n rassis, 'n nar, 'n politieke "rooinek" en 'n "DA-chihuahua" verwys.
Jankielsohn het getuig dit was vernederend en kwaadwillig.
In die huidige politieke klimaat is dit baie ernstig om as 'n rassis bestempel te word. "Dan sê hulle ek haat mense oor hul ras."
Meeko het getuig die verklaring van die jeugliga was 'n "politieke reaksie op 'n politieke aksie. Ons het polities reageer. Dit is 'n politieke debat."
Hy het getuig die verklaring van Jankielsohn waarop die jeugliga reageer het, was in die openbaar. Dit was die premier wat aangeval is.
Hy het geen probleem daarmee gehad om die jeugliga se verklaring op Facebook te plaas nie. "Dit is nie ongrondwetlik nie."
Jankielsohn se verklaring oor Magashule was lasterlik, maar nie die verklaring van die jeugliga nie, het hy getuig.
Adv. Kristle Peterson: "Sê jy die jeugliga kan sê wat hulle wil, waar hulle wil en hulle word (deur vryheid van spraak) beskerm?"
Peterson tree in opdrag van Marius van Rensburg van Horn en Van Rensburg-prokureurs vir Jankielsohn op.
Advv. Ismael Semenya SC en Motebang Ramaili tree in opdrag van L. Tlelai van Moroka-prokureurs vir die verweerders op. Die verhoor duur voort.